Document ID: 32007R0530

RÅDETS FORORDNING (EF) Nr. 530/2007
af 8. maj 2007
om ændring af forordning (EF) nr. 2007/2000 om exceptionelle handelsforanstaltninger for lande og territorier, der deltager i eller er knyttet til Den Europæiske Unions stabiliserings- og associeringsproces
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 133,
under henvisning til forslag fra Kommissionen, og
ud fra følgende betragtninger:
(1)
I forordning (EF) nr. 2007/2000 (1) indrømmes der ubegrænset toldfri adgang til Fællesskabets marked for næsten alle produkter med oprindelse i de lande og territorier, der nyder fordel af stabiliserings- og associeringsprocessen.
(2)
En stabiliserings- og associeringsaftale mellem De Europæiske Fællesskaber og deres medlemsstater på den ene side og Republikken Albanien på den anden side blev undertegnet i Luxembourg den 12. juni 2006. I afventning af afslutningen af de nødvendige procedurer for aftalens ikrafttræden blev der indgået en interimsaftale mellem Det Europæiske Fællesskab på den ene side og Republikken Albanien på den anden side om handel og handelsanliggender (2), som trådte i kraft den 1. december 2006.
(3)
Stabiliserings- og associeringsaftalerne og interimsaftalerne fastlægger en aftalebaseret handelsordning mellem Fællesskabet og hvert af de præferenceberettigede lande. De bilaterale handelsindrømmelser på Fællesskabets side svarer til de gældende indrømmelser som led i de ensidige autonome handelsforanstaltninger i henhold til forordning (EF) nr. 2007/2000.
(4)
Forordning (EF) nr. 2007/2000 bør derfor ændres for at tage hensyn til denne udvikling. I særdeleshed bør Republikken Albanien udgå af listen over berettigede til toldindrømmelser, der gives for samme produkter i henhold til aftaleordningen. Desuden skal de globale toldkontingentmængder for specifikke produkter, for hvilke der er åbnet toldkontingenter i henhold til aftaleordningen, tilpasses.
(5)
Republikken Albanien, Republikken Kroatien og Den Tidligere Jugoslaviske Republik Makedonien skal fortsat være omfattet af forordning (EF) nr. 2007/2000, for så vidt som der ved forordningen gøres indrømmelser, der er mere favorable end indrømmelserne i henhold til aftaleordningerne -
UDSTEDT FØLGENDE FORORDNING:
Artikel 1
I forordning (EF) nr. 2007/2000 foretages følgende ændringer:
1)
Artikel 1 affattes således:
»Artikel 1
Præferenceordninger
1. Produkter med oprindelse i Bosnien-Hercegovina, i Montenegro eller i Serbiens eller Kosovos toldområde, bortset fra produkter henhørende under KN-kode 0102, 0201, 0202, 1604, 1701, 1702 og 2204, kan indføres i Fællesskabet uden kvantitative restriktioner eller foranstaltninger med tilsvarende virkning og er fritaget for told og afgifter med tilsvarende virkning, jf. dog de særlige bestemmelser i artikel 3 og 4.
2. Varer med oprindelse i Republikken Albanien, i Republikken Kroatien og Den Tidligere Jugoslaviske Republik Makedonien skal fortsat være omfattet af bestemmelserne i denne forordning, hvor dette er angivet, eller af foranstaltninger, der er fastsat i denne forordning, og som er mere favorable end de handelsindrømmelser, der er fastsat i bilaterale aftaler mellem Det Europæiske Fællesskab og disse lande.
3. Indrømmelserne i artikel 4 gælder for indførsel af sukkerprodukter henhørende under KN-kode 1701 og 1702 med oprindelse i Bosnien-Hercegovina, i Montenegro eller i Serbiens eller Kosovos toldområde.«
2)
Artikel 4, stk. 4, affattes således:
»4. Indførsel af sukkerprodukter henhørende under KN-kode 1701 og 1702 med oprindelse i Bosnien-Hercegovina, i Montenegro og i Serbiens eller Kosovos toldområde er omfattet af følgende toldfrie toldkontingenter:
a)
12 000 t (nettovægt) for sukkerprodukter med oprindelse i Bosnien-Hercegovina
b)
180 000 t (nettovægt) for sukkerprodukter med oprindelse i Montenegro og i Serbiens eller Kosovos toldområde.«
3)
Bilag I erstattes af bilaget til denne forordning.
Artikel 2
Varer, der den 16. maj 2007 enten er under forsendelse eller i Fællesskabet er oplagt midlertidigt på toldoplag eller anbragt i frizoner, og for hvilke der foreligger bevis for, at de har oprindelse i Albanien eller i Den Tidligere Jugoslaviske Republik Makedonien, behørigt udstedt inden ovennævnte dato i henhold til afsnit IV, kapitel 2, afdeling 2, i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF- toldkodeks (3), er fortsat omfattet af forordning (EF) nr. 2007/2000 indtil den 16. september 2007.
Artikel 3
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 8. maj 2007.

Labels: 3
18
19
5